Kjære dirigenter og tingdelegater

Først vil jeg presisere at vi støtter forslaget om å etablere felles etiske leveregler. Vi støtter også etableringen av et etisk råd som skal sørge for at de etiske levereglene blir ivaretatt og forvaltet i norsk idrett. De etiske levereglene samsvarer godt med idrettens visjon og slik vi ønsker at norsk idrett skal være.

Vårt innspill omhandler formuleringen av verdiene til norsk idrett og forankringen av disse i den norske idrettsorganisasjonen. På Idrettstinget i 2019 ble langtidsplanen frem til 2023 vedtatt - «Idretten vil». «Idretten vil» fikk mye velfortjent ros for dens klare målsetninger og innhold. Visjonen «Idrettsglede for alle» ble fulgt opp av fire nyetablerte verdier eller såkalte «grunnleggende veivalg» som skulle gjelde for hele norsk idrett: leken, ambisiøs, ærlig og inkluderende. Disse nye ordene ble definert som «veivalg» da NIF allerede hadde 4 aktivitetsverdier - glede, fellesskap, helse, ærlighet - og 4 organisasjonsverdier - frivillighet, demokrati, lojalitet, likeverd - i sitt lovverk. Slik vi forstod det var formålet med etableringen av disse nye «veivalgene» å forenkle verdigrunnlaget ved å etablere noen felles verdier for hele norsk idrett som var lettere å huske.

De etiske levereglene som presenteres i forslaget bygger på aktivitetsverdiene og organisasjonsverdiene, men veivalgene fra «Idretten vil» - leken, ambisiøs, ærlig og inkluderende - er ikke nevnt i begrunnelsen for dette forslaget. I stedet for en forenkling av verdigrunnlaget er situasjonen nå at vi nå har 12 verdier som delvis overlapper hverandre. Et spørsmål blir da: Hvordan passer veivalgene/verdiene fra «Idretten vil» inn i de etiske levereglene?

De aller fleste er enige om at «Idrettsglede for alle» er en god visjon for norsk idrett, men vi mener det er viktig med en konkretisering av verdigrunnlaget. En forutsetning for en god forankring av idrettens verdier i en stor og mangfoldig organisasjon som NIF er en konkret og tydelig verdiformulering og en effektiv kommunikasjon av verdiene fra idrettens ledere.

Takk